**Zapisnik sa sastanka Vijeća roditelja Prehrambeno-tehnološke škole**

**Dnevni red**

1. Uvod
2. Verifikacija zapisnika
3. Analiza odgojno-obrazovnog rada na kraju I. polugodišta šk. god. 2018./2019.
4. Izvješće voditeljice projekta “Kultura turizma”
5. Natjecanje učenika
6. Pitanja i prijedlozi

Sastanak je održan 20.3.2019. s početkom u 17:30. Prisustvovalo je 9 od 22 članova Vijeća roditelja. Umjesto gospođe Ljube Đukić u 1.b razredu, nazočan je bio gospodin Dražen Petanjek i on će i dalje biti predstavnik roditelja iz 1.b razreda.

Svi članovi Vijeća složili su se s predloženim dnevnim redom i verificirali zapisnik s prethodnog sastanka.

Ravnatelj Josip Šestak je na početku sastanka informirao članove Vijeća o novostima u radu škole:

* Škola je od MZO dobila 105 000kn za opremanje laboratorija i kabineta iz kemije, biologije i fizike.
* Od Grada Zagreba škola je dobila 85 000kn za opremanje nove informatičke učionice za strukovne predmete.
* U tijeku su pregovori s njemačkom vladom o financiranju uređenja mesnice s hladnjačom u školi u kojoj bi učenici smjera Mesar mogli vježbati.
* U hodnik škole postavljen je aparat za kavu i sokove. Novčanim sredstvima od najma pokrivaju se rate za nabavljena nova računala kojima su, zbog uvođenja e-Dnevnika, opremljene učionice.
* Stiglo je rješenje o energetskoj obnovi školske zgrade u vrijednosti od 7 milijuna kuna.
* Škola će omogućiti digitalne udžbenike učenicima za sve nastavne predmete.

**Analiza odgojno-obrazovnog rada na kraju I. polugodišta šk. god. 2018./2019.**

Na kraju I. polugodišta narastao je broj izostanaka u odnosu na iznesene podatke o izostancima na kraju prvog tromjesječja prezentirane članovima Vijeća roditelja na prethodnoj sjednici Vijeća održanoj 13.12.2018.

Broj izostanaka raste sa starosti učenika, s time da 3. i 4. razredi imaju više izostanaka od 1. i 2. razreda. Izostanci su se udvostručili u odnosu na prošlu godinu. Prošle godine se na jednog učenika u prosjeku odnosilo 25 izostanaka, a sada 45 izostanaka. Ravnatelj ponovo poziva članove Vijeća roditelja da na roditeljskim sastancima ukažu na ovaj problem i pozovu roditelje na suradnju u smanjenju broja izostanaka.

**Izvješće voditeljice projekta “Kultura turizma”**

Pedagog Ivan Zvonimir Ivančić je umjesto voditeljice projekta „Kultura turizma“ predstavio projekt članovima Vijeća. Radi se o projektu u organizaciji Turističke zajednice Grada Zagreba i Gradskog ureda za obrazovanje namijenjenog učenicima srednjih škola. Projektom se nastoji podići svijest o vlastitom gradu te upoznati mlade s turističkim, kulturnim i prirodnim potencijalima Zagreba. Iz Prehrambeno-tehnološke škole sudjelovalo je 20 učenika i 2 nastavnika. Učenici su snimili film koji je pohvaljen na međunarodnom natjecanju. Zbog zaštite autorskih prava, nije bilo moguće prikazati film na sjednici Vijeća roditelja.

**Natjecanje učenika**

Učenici škole smjera Pekarstvo sudjelovat će na državnom natjecanju strukovnih škola – Worldskills Croatia 2019., od 26. – 28.3.2019. na Zagrebačkom velesajmu.

Tema natjecanja je Rapsodija proljeća. Dva učenika ispeći će 4 kruha posebne vrste, 12 peciva i 6 proizvoda od vučenog tijesta te će pripremiti skulpturu na temu glagoljice.

Ostala natjecanja na kojima će sudjelovati učenici Prehrambeno-tehničke škole.

* Obrtnički sajam 3. - 5. 4. 2019. – mesari i pekari.
* Hrvatski pekar, 19. kongres pekarstva, pekarskog slastičarstva i mlinarstva u Varaždinu.
* Učenici smjera Nutricionist i Prehrambeni tehničar sudjelovat će na natjecanjima koja će biti organizirana iz nastavnih predmeta Kemije i Biologije.

**Pitanja i prijedlozi**

Predstavnica roditelja Gordana Benat iznijela je problem odnosa nastavnice Geografije prema učenicima 1. d razreda. Ravnatelj je upoznat s problemom, razgovarao je s nastavnicom i smatra da se problem više ne bi trebao ponavljati.

Također, ravnatelj je naglasio da je na Nastavničkom vijeću uputio i podsjetio sve nastavnike na profesionalnu etiku i odgovornost u odnosu prema učenicima.

Sastanak je završio u 18:35.

Zapisničar: Gordana Benat